KOMMISSIONENS DIREKTIV 98/28/EF af 29. april 1998 om fravigelse af visse bestemmelser i direktiv 93/43/EØF om levnedsmiddelhygiejne, for så vidt angår bulktransport ad søvejen af råsukker (EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 93/43/EØF af 14. juni 1993 om levnedsmiddelhygiejne (1), særlig artikel 3, stk. 3, og

ud fra følgende betragtninger:

Oplysninger viser, at anvendelsen af kapitel IV, punkt 2, andet afsnit, i bilaget til direktiv 93/43/EØF om bulktransport af levnedsmidler i flydende form eller i form af granulat eller pulver i beholdere og/eller containere/tanke, der er forbeholdt transport af levnedsmidler, ikke er praktisk og unødig lægger en tung byrde på levnedsmiddelvirksomheder, når bestemmelsen anvendes for søtransport af råsukker, som ikke er beregnet på anvendelse som levnedsmiddel eller som levnedsmiddelingrediens uden en fuldstændig og effektiv raffineringsproces;

men det er nødvendigt at sikre, at en fritagelse fra bestemmelserne indebærer en tilsvarende grad af beskyttelse af den offentlige sundhed ved at knytte betingelser til en sådan fritagelse;

antallet af beholdere og/eller containere/tanke, som er forbeholdt søtransport af levnedsmidler, er utilstrækkeligt til at betjene den fortsatte handel med råsukker, som ikke er beregnet til anvendelse som levnedsmiddel eller som levnedsmiddelingrediens uden en fuldstændig og effektiv raffineringsproces;

erfaringer i løbet af de senere år har vist, at raffineret sukker ikke forurenes, når bulktransport ad søvejen af råsukker foregår i beholdere og/eller containere/tanke, som ikke er forbeholdt transport af levnedsmidler; på den anden side må man sikre sig, at beholdere og/eller containere/tanke, som tidligere er anvendt til transport, er gjort grundigt rene, og at denne rengøring opfattes som et kritisk led i den generelle sikkerhed og sundhed af raffineret sukker;

i medfør af artikel 8 i direktiv 93/43/EØF påhviler det medlemsstaterne at gennemføre den kontrol, som skal sikre anvendelsen af dette direktiv;

denne specifikke undtagelse berører ikke de generelle bestemmelser i direktiv 93/43/EØF;

Den Videnskabelige Komité for Levnedsmidler er blevet konsulteret;

de i dette direktiv fastsatte foranstaltninger er i overensstemmelse med udtalelse fra Den Stående Levnedsmiddelkomité -

UDSTEDT FØLGENDE DIREKTIV:

Artikel 1

Ved dette direktiv fraviges bestemmelserne i kapitel IV, stk. 2, andet afsnit, i bilaget til direktiv 93/43/EØF. Samtidig fastlægges tilsvarende betingelser, som skal sikre beskyttelse af den offentlige sundhed og sikkerhed og sundhed af de levnedsmidler, som er omfattet af dispensationen.

Artikel 2

1. Bulktransport ad søvejen af råsukker, som ikke er bestemt til anvendelse som levnedsmiddel eller som levnedsmiddelingrediens uden en fuldstændig og effektiv raffineringsproces, tillades i beholdere og/eller containere/tanke, som ikke udelukkende anvendes til transport af levnedsmidler.

2. De i stk. 1 omhandlede beholdere og/eller containere/tanke er underkastet følgende betingelser:

- forud for lastning af råsukker skal beholderen og/eller containeren/tanken gøres grundigt ren for at fjerne rester af den foregående ladning og anden tilsmudsning og inspiceres for at fastslå, at sådanne rester er fjernet effektivt,

- den ladning, der er gået umiddelbart forud for transporten af råsukker, må ikke have været bulktransport af en ladning i flydende form.

Artikel 3

1. Den levnedsmiddelvirksomhed, som er ansvarlig for søtransporten af råsukker, skal være i besiddelse af dokumenterede oplysninger, som nøjagtigt og i enkeltheder beskriver den umiddelbart foregående ladning, som er transporteret i den pågældende beholder og/eller container/tank, og arten og effektiviteten af den rengøringsproces, der er anvendt forud for transporten af råsukker.

2. De dokumenterede oplysninger skal ledsage forsendelsen under hele transporten til raffinaderiet, og raffinaderiet skal beholde en kopi heraf. Disse dokumenterede oplysninger skal på en klart synlig og uudslettelig måde bære følgende påskrift på et eller flere fællesskabssprog: »Dette produkt skal raffineres, førend det anvendes til konsum«.

3. Den levnedsmiddelvirksomhed, som er ansvarlig for transporten af råsukker og/eller raffineringen, skal, hvis den anmodes herom, forevise de kompetente offentlige levnedsmiddelkontrolmyndigheder de i stk. 1 og 2 omhandlede dokumenterede oplysninger.

Artikel 4

1. Råsukker, som er transporteret ad søvejen i beholdere og/eller containere/tanke, som ikke udelukkende er forbeholdt transport af levnedsmidler, skal underkastes en fuldstændig og effektiv raffineringsproces, førend det anses for egnet til anvendelse som levnedsmiddel eller som levnedsmiddelingrediens.

2. De levnedsmiddelvirksomheder, som er ansvarlige for transporten og raffineringsprocessen, skal anse den rengøringsproces, der er foretaget forud for lastningen af råsukker, for at være et kritisk led for sikkerheden og sundheden af det raffinerede sukker som omhandlet i artikel 3, stk. 2, i direktiv 93/43/EØF under hensyntagen til arten af den foregående ladning, som er transporteret i beholderen og/eller containeren/tanken.

Artikel 5

1. Medlemsstaterne sætter de nødvendige love og administrative bestemmelser i kraft for at efterkomme dette direktiv 1. august 1998. De underretter straks Kommission herom.

2. Når medlemsstaterne vedtager disse bestemmelser, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.

Artikel 6

Dette direktiv træder i kraft dagen efter offentliggørelsen i De Europæiske Fællesskabers Tidende.

Artikel 7

Dette direktiv er rettet til medlemsstaterne.

Udfærdiget i Bruxelles, den 29. april 1998.

På Kommissionens vegne

Martin BANGEMANN

Medlem af Kommissionen

(1) EFT L 175 af 19. 7. 1993, s. 1.